Graet eo ar c'hontadennoù evit bezañ selaouet. Plijet on bet kalz o lenn ar re-se avat. Skañv ha lemm int, leun a fent hag a furnez, ha dezho temoù dibar. Lakaet int bet e brezhoneg war-eeun diwar ar japaneg gant an aozer, bet desket brezhoneg gantañ. Mesket eo mat an divizoù hag an dezrevelliñ enno, bev int, ha kempouez : n'eus ket enno eus an hirderioù a c'heller kavout e kontadennoù  Luzel da skouer.  Gras 'm eus kavet e oant aes da lenn : e rummad levrioù Skol al louarn An Here n'eo ket gwir atav ! N'eo ket ponner brezhoneg makoto Noguchi, n'eo ket leun a berifrazennoù ; resis kentoc'h, ha dre se, bourrus.  Brav eo ar golo hag an tresadennoù a sikour d'en em lakaat en ambiañs.  Kavout a ra din eo ul levr n'en deus ket kollet e dalvoudegezh en ur goshaat.